Nuuskommentaar: ’n Miljoen stemme vir SteveSteve Hofmeyr. Foto: Burger Meyer/Maroela Media Gaan Boerepresident Steve Hofmeyr ’n werklikheid word? Steve is weer in die nuus – dié keer ná ’n regse groepie hom gevra het om die pasverkose pres. Donald Trump van die VSA te gaan besoek, en ook met ’n insameling daarvoor begin het. Steve het hom aan die projek onttrek nadat sy foto en naam sonder sy medewete op plakkate verskyn het as sou hy die leier van ’n party wees van wie se bestaan hy nie bewus was nie. Dit is egter lank nie die eerste keer dat iemand Steve probeer gebruik of misbruik om steun aan die Afrikaner se regterkant te wen nie. Vroeg in 2015 het Steve na berig word gesê hy sal die politiek betree as ’n petisie met ’n miljoen handtekeninge daarvoor opgestel sou word. En toe word so ’n petisie op die sosiale media in die lewe geroep, hoewel ’n miljoen stemme (nog) nie bereik is nie. Die vonke het hier ook vroeg gespat toe bekendes, onder andere bekendes in die vermaaklikheidswêreld, se name op die petisie beland het, en hulle taamlik verbaal laat weet het dit was sonder hul medewete (en dikwels ’n paar onplesierighede kwytgeraak het). Die sosiale media is die sosiale media, en van hierdie mense is op hul beurt weer erg sleggesê en selfs gedreig oor hul woorde oor Steve nie met fluweel uitgevoer was nie. Natuurlik weet Steve niks van die onsmaaklikheid nie, en dra dit nie sy goedkeuring weg nie. Hierdie projek het egter reeds ŉ verstommende 200 000 stemme gekry, en Steve self reken al die projekte om stemme vir hom in te samel, het waarskynlik reeds ŉ miljoen stemme getrek. Hy wys daarop dat dit ŉ groot fout sal wees om sy steun net op Facebook te soek. Pas is Steve weer onregstreeks by die politiek betrek toe die Nasionale Konserwatiewe Party (wat nie met die destydse Nasionaal Konserwatiewe Party van dr. Connie Mulder verwar moet word nie), ’n eenheidsberaad belê het met ’n wye reeks onderwerpe wat in diepte bespreek gaan word om moontlike oplossings te soek wat ingestel kan word ter verligting van die lot waarin die Afrikaner-Boervolk hom tans bevind. Die beraad word mede-gefasiliteer deur die aksie Miljoen stemme vir Steve. (Steve was ongeveer ’n jaar gelede ’n spreker by ’n kongres van die NKP. Op die party se Facebookblad waar die toespraak as video gelaai is, verklaar die NKP dat Steve nie ’n lid is nie, maar wel die beleid en beginsels van die party ondersteun.) Die NKP is nie ’n buite-parlementêre party nie, maar was tevore nog nie gereed om aan verkiesings deel te neem nie. Steve self verduidelik sy huidige politieke rol soos volg: “Hieroor my ‘sagte aanslag’ as populis, as vriend van enige Afrikaner- of Boerebelangeorganisasie. Ook Kommandosorg. Die naaste aan eenheid of komberskonsensus wat jy kan kry, is as ek opdaag en nie te veel hare kloof met besonderhede nie. Ek het byvoorbeeld in dieselfde jaar met Pieter Mulder (VF+) en Tony Leon (DA) gemarsjeer vir die behoud van Pretoria se naam. Ek is ŉ vriend van NKP, die VVK, die Suidlanders, Praag, VF+, AfriForum, Oase, die FN, die Verkenners en die AWB, terwyl die meeste van hierdie groepe min ooghare vir mekaar het. Afrikanereenheid, het ek vroeg geleer, is by uitstek ŉ balanstruuk. Dit sal nog ŉ groot onderwerp word omdat Afrikanereenheid ons redding is, maar helaas nog nooit bereik kon word nie.” In ’n era van populisme onder politieke leiers, staan Steve boonop intellektueel soos ’n reus uit. Sy intelligensie en ongelooflik wye algemene kennis is vir kritici op die ander kant van die politieke spektrum ’n groot frustrasie. En wanneer Steve die ou volkslied sing, kry hy in ’n klimaat waar mense die grense van moedeloosheid ruim opsoek groot ondersteuning – en nie net van regs nie. Trouens, in baie gevalle kry die (reuse-) gehoor nie rus voor Steve nie saam met die skare die kranse laat antwoord gee het nie. Soos Trump, is Steve ook geen kerkmuis nie, wat hom werklik onafhanklik maak. So kon hy ná sy rondetjie met die Kommando Sorg (sic) verklaar hy is heeltemal bereid om met Trump te gesels as iemand dit gereël sou kry, en hy sal sy eie kaartjie betaal, dankie. Die politieke omgewing waarmee Steve gereeld verbind word, is leeuwêreld. Selfs in die konserwatiewe deel van die Afrikanergeledere maak dit op die oog af nie ’n baie groot persentasie uit nie. Terwyl die vermoedelik groter deel die Vryheidsfront Plus ondersteun, blyk dit dat baie ook vir die DA stem, soos die getal stemme wat die DA vanuit Kleinfontein trek. Nog ander stem vir partye soos die ACDP en CDP weens die Christelike nismark wat ook nog hierop inspeel. Die deel wat weier om aan verkiesings deel te neem om sodoende ’n boodskap uit te stuur dat hulle nie die legitimiteit van die huidige bedeling erken nie, is erg versplinter en onderling nie so vars met mekaar nie. So wil die leier van Kommando Sorg, John Rudman, die Front Nasionaal en Boere Krisis Aksie (sic) dagvaar oor dié organisasies glo agter Steve se onttrekking sit, en hom, Rudman ’n swendelaar genoem het. (Hoewel die Front Nasionaal nie ’n setel kon verower nie, is dit nie ’n buiteparlementêre groepering nie.) Die organisasies mag talryk en versplinter wees (dink maar aan organisasies soos Dogters van Sion [mans en vroue], die AWB, die institusionele (Boere-) Volkstaatraad en vele meer) maar in die sosiale media praat die ondersteuners in min of meer dieselfde idioom en denke. Vele dwarsliggende kwessies word feitlik identies beskou. Wanneer Steve lostrek met sy sangstem, is dit nie net die ondersteuners van buiteparlementêre groepe wat vanuit die hart saamsing nie; baie mense in die gehoor ondersteun ook ander partye. Hulle behoort nie net aan die APK of die Israel Visie nie, maar die hele spektrum van Afrikaanse Kerke is teenwoordig. Soms is dit gemeentes van die susterkerke wat Steve as gaskunstenaar by geldinsamelingsprojekte betrek, en om wins uit die optrede te maak moet veel meer as net daardie gemeente kaartjies aanskaf. Vir ’n ruk is die gehoor afgesluit van Suid-Afrika met sy moorde, plaasmoorde, korrupsie en Zuma. Hulle beleef as’t ware ’n eiland waar Afrikanerwaardes, insluitend die voorreg om vrolik en vry te voel, oorheersend is. ’n Parlement wat in ’n parleboendoe ontaard het, en ’n gevoel van ’n piesangrepubliek lê ver. Soos met Trump, glip Steve se vingers soms op die Twittertoetse, maar Steve maak nie sommer twee keer dieselfde fout nie, want sy bedoelings word soms verkeerd verstaan. Die groot vraag is natuurlik of Steve, as hy inderdaad die politiek sou betree en bestaande leiers bereid sou wees om ter wille van Steve terug te staan, daar ruimte of gemeenskaplike wil sal wees vir ’n eietydse bondgenootskap soos dié van presidente Paul Kruger en MT Steyn? Op die gematigde front (waarmee die Seunse Weenkoor nukkerig nie sal saamstem nie) het die Solidariteit Beweging hom as ’n groot, beduidende en invloedryke burgerlike beweging onder hoofsaaklik Afrikaners gevestig. Die lewensruim wat sy Plan B (selfhelp) skep, gaan groter in aanvraag kom namate die ANC meer rasbenepe (wat aan ’n rassehisterie begin grens) raak en strooptogte op Afrikaans en Afrikaanse instellings binne die institusionele raamwerk uitgevoer word. Max du Preez beskuldig Solidariteit daarvan dat hy ’n staatskaping op die Afrikaner uitgevoer het. Aan die hoof van hierdie “bose spul” staan die “Boerepresident” Flip Buys. Hoewel ’n bekende DA-LP haar volle steun aan Plan B toegesê het (op Solidariteit se Facebookblad), het die onlangse aanstelling van Gerrie Nel by AfriForum die Seunse Weenkoor weer laat lostrek en ’n aanduiding gegee van die ongelukkigheid in linkse kringe met die Solidariteit Beweging. Vanuit die regterkant van die politieke spektrum is daar ook ’n voortdurende bitterbekheid jeens “Soliforum”. Die aanslag teen Afrikaans en minderhede in die land neem ’n omvang aan waar ’n versplinterdheid ’n onbekostigbare luukse is. Kommentators (en selfs ’n verslaggewer) hanteer Solidariteit en AfriForum se saak in die appèlhof oor Kovsies se nuwe taalbeleid reeds asof die universiteit die saak gewen het. Steve is waarskynlik die enigste persoon op die horison wat beskik oor wat nodig is om ŉ soort eenheid en gefokusde visie te bewerkstellig in ’n regse leeuwêreld waar bitter min groot leiers hulle sal wil begewe. Maar onthou net – dis leeuwêreld.